**คำแถลงนโยบาย**

**ของ**

**นายบุญเย็น ใจตา**

**ตำแหน่ง นายกเทศมนตรีตำบลอมก๋อย**

**แถลงต่อสภาเทศบาลตำบลอมก๋อย**

**ณ ห้องประชุมสภาเทศบาลตำบลอมก๋อย อำเภออมก๋อย จังหวัดเชียงใหม่**

**วันที่ 12 พฤษภาคม 2564**

**คำแถลงนโยบาย**

**ของ**

**นายบุญเย็น ใจตา ตำแหน่ง นายกเทศมนตรีตำบลอมก๋อย**

**แถลงต่อสภาเทศบาลตำบลอมก๋อย**

**ณ ห้องประชุมสภาเทศบาลตำบลอมก๋อย อำเภออมก๋อย จังหวัดเชียงใหม่**

**วันที่ 12 พฤษภาคม 2564**

**.................................................................................................................................................**

**เรียน ท่านประธานสภาเทศบาลตำบลอมก๋อยที่เคารพ**

**ท่านสมาชิกสภาเทศบาลตำบลอมก๋อยผู้ทรงเกียรติทุกท่าน**

ตามพระราชบัญญัติเทศบาล พ.ศ.2496.แก้ไขเพิ่มเติมถึง (ฉบับที่ 13).พ.ศ.2552.กำหนดให้มีการเลือกตั้งนายกเทศมนตรีตำบลอมก๋อย อำเภออมก๋อย จังหวัดเชียงใหม่ เป็นการเลือกตั้งโดยตรงจากประชาชน กระผมนายบุญเย็น ใจตา ได้รับความไว้วางใจจากพี่น้องประชาชนเทศบาลตำบลอมก๋อยโดยเป็นผู้ได้รับเลือกตั้งให้ดำรงตำแหน่งนายกเทศมนตรีตำบลอมก๋อยในการเลือกตั้งเมื่อวันอาทิตย์ที่ 28.มีนาคม.2564 และคณะกรรมการการเลือกตั้งประกาศรับรองผลเมื่อวันที่.27.เมษายน 2564.โดยการเลือกตั้งนายกเทศมนตรีตำบลอมก๋อย รับรองผลนับคะแนนตั้งแต่วันเลือกตั้งแล้วนั้น

อาศัยอำนาจตามความในมาตรา 48 ทศ แห่งพระราชบัญญัติเทศบาล พ.ศ.2496 แก้ไขเพิ่มเติมถึง (ฉบับที่ 13) พ.ศ.2552 กำหนดไว้ว่าก่อนนายกเทศมนตรีจะเข้ารับหน้าที่ให้ประธานสภาเทศบาลเรียกประชุมสภาเทศบาล เพื่อให้นายกเทศมนตรีแถลงนโยบายต่อสภาเทศบาล โดยไม่มีการลงมติทั้งนี้ภายในสามสิบวันนับแต่วันประกาศผลการเลือกตั้งนายกเทศมนตรี

วรรคสาม การประชุมเพื่อแถลงนโยบายของนายกเทศมนตรีให้กระทำโดยเปิดเผยโดยนายกเทศมนตรีต้องจัดทำนโยบายเป็นลายลักษณ์อักษร แจกให้สมาชิกสภาเทศบาลทุกคนที่มาประชุมด้วย

บัดนี้กระผม นายบุญเย็น ใจตา ตำแหน่งนายกเทศมนตรีตำบลอมก๋อย ได้กำหนดนโยบายในการบริหารราชการของเทศบาลตำบลอมก๋อยขึ้น ตามสภาพปัญหาและความต้องการที่เกิดขึ้นในขณะนี้ และจะมีขึ้นต่อไปในอนาคตอีก 4 ปี ข้างหน้าในการเข้ารับหน้าที่การบริหารราชการเทศบาลตำบลอมก๋อย กระผมจะรักษาไว้และปฏิบัติตามซึ่งรัฐธรรมนูญแห่งราชอาณาจักรไทย ทั้งจะซื่อสัตย์ สุจริต และปฏิบัติตามหน้าที่เพื่อประโยชน์ของท้องถิ่น และจะยึดหมั่นการปกครองในระบอบประชาธิปไตย อันมีพระมหากษัตริย์ทรงเป็น พระประมุขท่านประธานสภาเทศบาล ตำบลอมก๋อยที่เคารพ นับแต่นี้เป็นต้นไปเทศบาลตำบลอมก๋อยจะต้องทุ่มเทในการบริหารราชการอย่างเต็มกำลัง เพื่อให้สามารถแก้ไขปัญหา และตอบสนองความต้องการของประชาชนได้อย่างแท้จริง อันจะนำไปสู่ประโยชน์สูงสุดของประชาชนเทศบาลตำบลอมก๋อย ตามวิสัยทัศน์ “**อมก๋อยเมืองน่าอยู่อย่างยั่งยืน ตามวิถีพอเพียง**”ในการบริหารราชการเทศบาลตำบลอมก๋อย กระผมจะยึดมั่นในหลักการทำงานแบบมีส่วนร่วม โดยจะนำหลักการบริหารกิจการบ้านเมืองที่ดีมาปรับใช้ และมุ่งมั่นที่จะตอบสนองความต้องการของประชาชนได้อย่างทั่วถึง

กระผม ตระหนักดีว่า ในการเข้ามาบริหารราชการนั้น ไม่ใช่เพียงการมาเป็นผู้ใช้จ่ายงบประมาณโดยไม่มีเป้าหมาย เพราะการใช้งบประมาณเพียงอย่างเดียว มักจะไม่เกิดผลลัพธ์ที่พึงพอใจ การกำหนดนโยบายในการบริหารราชการไว้อย่างชัดเจน จึงจะสามารถดำเนินการพัฒนาตามที่คาดหวังได้สำเร็จ กระผมจึงได้กำหนดนโยบายและแนวทางการพัฒนาเทศบาลตำบลอมก๋อย ดังนี้

 **วิสัยทัศน์การพัฒนาเทศบาลตำบลอมก๋อย**

“อมก๋อยเมืองน่าอยู่อย่างยั่งยืน ตามวิถีพอเพียง”

**ความหมาย /เป้าหมาย**

 คือ ความมุ่งมั่นตั้งใจ ในการพัฒนาเทศบาลตำบลอมก๋อยให้ประชาชนในเขตเทศบาลได้รับการบริการสาธารณะอย่างทั่วถึง มีการบริหารจัดการสิ่งแวดล้อมอย่างมีระบบและยั่งยืนมีการบริหารจัดการภายในองค์กรตามหลักธรรมาภิบาล มีชีวิตความเป็นอยู่ที่ดี มีความสุขสบายในท่ามกลางการดำเนินชีวิตตามวิถีพอเพียง โดยยึดหลักปรัชญาเศรษฐกิจพอเพียง (มีเหตุ มีผล มีความพอประมาณ และมีภูมิคุ้มกันที่ดี)

**นโยบายและแนวทางการพัฒนาเทศบาลตำบลอมก๋อย**

**นโยบายที่ 1 การพัฒนาการบริหารจัดการบ้านเมืองที่ดี**

**เป้าประสงค์ :** องค์กรปกครองส่วนท้องถิ่นมีกระบวนการบริหารจัดการภายใต้หลักธรรมาภิบาล พัฒนาองค์กรเพื่อความเป็นเลิศ และจัดบริการสาธารณะแก่ประชาชนที่มีประสิทธิภาพและเกิดผลสัมฤทธิ์

**ด้านที่ 1.1 การสร้างจิตสำนึกและพัฒนาขีดความสามารถบุคลากรขององค์กร**

**แนวทางการพัฒนา**

1. การปรับกระบวนทัศน์และสร้างจิตสำนึกของบุคลากรขององค์กรให้ยึดหลักคุณธรรม จริยธรรมและทัศนคติที่ดีของบุคลากรทุกระดับในการให้บริการประชาชน โดยประชาชนได้รับความพึงพอใจ
2. พัฒนาศักยภาพบุคลากรขององค์กรให้มีความรู้ความสมารถและมีนวัตกรรมในการบริการ การปฏิบัติงานที่มุ่งไปสู่ประโยชน์สุขของประชาชน ตลอดจนพัฒนาบุคลากรเพื่อให้มีความพร้อมในการปฏิบัติงานเพื่อรองรับความเปลี่ยนแปลงในปัจจุบันและอนาคต

**ด้านที่ 1.2 การเสริมสร้างประสิทธิภาพและธรรมาภิบาลในการบริหารจัดการ**

**แนวทางการพัฒนา**

1. การพัฒนาประสิทธิภาพ โดยมุ่งเน้นความคุ้มค่าในการปฏิบัติภารกิจ เน้นการบริการโดยคำนึงถึงความต้องการของประชาชน เพิ่มบทบาทภาคเอกชนในกิจการของรัฐ เพื่อลดภาระการลงทุนและเพิ่มประสิทธิภาพในการให้บริการ ตลอดจนพัฒนากลไกการกำกับดูแลที่เข้มแข็งและโปร่งใส โดยคำนึงถึงผลประโยชน์ของผู้รับบริการเป็นหลักและดำเนินการควบคู่ไปกับการปลูกฝังจิตสำนึกข้าราชการให้ยึดหลักคุณธรรม จริยธรรม การรับผิดชอบต่อส่วนรวม การพร้อมรับการตรวจสอบจากประชาชน และปฏิบัติตามกฎหมายที่เกี่ยวข้อง มีการเปิดเผยข้อมูลหน่วยงานตามกฎหมาย
2. พัฒนารายได้โดยการปรับปรุงแหล่งรายได้วิธีการหารายได้ รวมทั้งระบบการจัดเก็บภาษีของเทศบาล
3. การจัดหาและปรับปรุงเครื่องมือเครื่องใช้และสถานที่ปฏิบัติงานให้เพียงพอ เพื่อเพิ่มประสิทธิภาพในการให้บริการ โดยจัดกรให้บริการทั้งในและนอกสำนักงาน ตลอดจนพัฒนานวัตกรรมการให้บริการเพื่อเตรียมความพร้อมการเปลี่ยนแปลงทางเศรษฐกิจสังคมในปัจจุบันและอนาคต

**ด้านที่ 1.3 ส่งเสริมการมีส่วนร่วมของทุกภาคส่วนในการบริหารจัดการ**

**แนวทางการพัฒนา**

1. การเปิดโอกาสให้ทุกภาคส่วนมีโอกาสในการเสนอแนะและกำหนดบทบัญญัติรวมถึงกฎระเบียบที่เกี่ยวข้องเพื่อประสานประโยชน์ของภาคส่วนต่าง ๆ ให้เสมอภาคและมีความสมดุล ส่งเสริมและจัดให้มีระบบการควบคุภายในองค์กรภาครัฐตามที่กฎหมายกำหนด และส่งเสริมให้มีการตรวจสอบจากทุกภาคส่วน
2. ส่งเสริมความรู้ความเข้าใจเกี่ยวกับกิจกรรมของเทศบาลและการบริหารการปกครองตามระบอบประชาธิปไตย
3. ส่งเสริมความเข้มแข็งแก่ชุมชน โดยใช้กิจกรรมส่งเสริมการมีส่วนร่วมของประชาชน ส่งเสริมการจัดเวทีประชาคม การจัดประชุมสัมมนาเพื่อระดมความคิดเห็น
4. มีการประเมินความพึงพอใจผู้รับบริการ

**นโยบายที่ 2 การพัฒนาโครงสร้างพื้นฐานและผังเมือง**

**เป้าประสงค์ :** ระบบสาธารณูปโภคการคมนาคมและขนส่งและโครงสร้างพื้นฐานอื่น ได้รับการพัฒนา/ ปรับปรุง สามารถตอบสนองปัญหาและความต้องการของประชาชนและภาคเกษตรกรรมได้อย่างทั่วถึง

**ด้านที่ 2.1 พัฒนาระบบการวางผังเมืองและการใช้ที่ดิน**

**แนวทางการพัฒนา**

1. จัดทำผังเมืองเพื่อกำหนดนโยบายและควบคุมการใช้ประโยชน์ที่ดิน พื้นที่เพาะปลูกอาคารบ้านเรือนและโรงงาน เพื่อให้การพัฒนาพื้นที่เป็นไปอย่างมีประสิทธิภาพและเหมาะสม

**ด้านที่ 2.2 พัฒนาโครงสร้างพื้นฐานด้านการคมนาคม ด้านการเกษตร และการบริหารจัดการโครงสร้างพื้นฐานอื่น**

**แนวทางการพัฒนา**

1. การดำเนินการเกี่ยวกับโครสร้างพื้นฐานด้านการคมนาคมขนส่ง การพัฒนาและบำรุงรักษาแหล่งน้ำ รวมถึงการจัดการจราจรในพื้นที่ให้มีประสิทธิภพ เช่น การก่อสร้าง ปรับปรุงถนน ผิวการจราจรทางเท้าสะพานและระบบการระบายน้ำ ป้ายเส้นทาง เป็นต้น
2. พัฒนาและปรับปรุงสาธารณูปโภคด้านเกษตรกรรมและระบบชลประทานที่มุ่งเน้นประโยชน์เพื่อการเกษตร เช่น การก่อสร้างปรับปรุงลำเหมืองสาธารณะผนังกันดิน วางระบบท่อส่งน้ำ การขุดลอก ขุดสระกักเก็บน้ำ เจาะบ่อบาดาล
3. พัฒนาและปรับปรุงสาธารณูปโภคโครงสร้างพื้นฐานอื่นตามความจำเป็นและความต้องการของคนในท้องถิ่น เช่น ศาลาอเนกประสงค์ อาคารที่ทำการชุมชน อาคารโรงเรือน ร้านค้าชุมชน ฌาปนสถาน เป็นต้น

**ด้านที่ 2.3 พัฒนาระบบไฟฟ้าและแสงสว่าง**

**แนวทางการพัฒนา**

1. ดำเนินการเกี่ยวกับการติดตั้ง ปรับปรุงซ่อมแซม บำรุงรักษา ขยายเขตไฟฟ้าสาธารณะให้ทั่วถึงเหมาะสมเพียงพอครบทุกหมู่บ้านและชุมชน โดยเฉพาะบริเวณจุดเสี่ยงและสวนสาธารณะ

**ด้านที่ 2.4 สร้างและปรับปรุงระบบประปา**

**แนวทางการพัฒนา**

1. ดำเนินการเกี่ยวกับการก่อสร้างและปรับปรุง ซ่อมแซม บำรุงรักษาระบบประปาให้มีคุณภาพให้ทั่วถึงเหมาะสมเพียงพอครบทุกหมู่บ้าน และชุมชน

**นโยบายที่ 3 การพัฒนาเศรษฐกิจชุมชนพึ่งตนเอง**

**เป้าประสงค์ :** ประชาชนมีความรู้ความข้าใจ ยึดถือและปฏิบัติตามแนวทางปรัชญาเศรษฐกิจพอเพียงการส่งเสริมการเกษตร วิสาหกิจในชุมชน การพัฒนาการรวมกลุ่ม พัฒนาผลิตภัณฑ์และการบูรณาการระหว่างกลุ่ม เพื่อรองรับการเปลี่ยนแปลงและการแข่งขัน

**ด้านที่ 3.1 การสร้างงาน สร้างอาชีพและสร้างรายได้ให้แก่ประชาชน**

**แนวทางการพัฒนา**

1. การสร้างและพัฒนาเครือข่ายความร่วมมือระหว่างท้องถิ่นต่าง ๆ ตลอดจนหน่วยงานภาครัฐเอกชน และสถาบันการเงิน ให้สามารถดำเนินการแบบบูรณาการในลักษณะการรวมกลุ่ม เพื่อร่วมกันพัฒนายกระดับสินค้า/บริการ ทั้งในด้านการท่องเที่ยว การเกษตรผลิตภัณฑ์ชุมชน ตามศักยภาพของพื้นที่ให้ได้มาตรฐานและมีการใช้เทคโนโลยี ระบบการควบคุมการผลิตที่ช่วยลดต้นทุน เพิ่มคุณภาพ และมูลค่าสินค้า/บริการ รวมถึงการพัฒนาบุคลากร อันจะส่งผลให้สมารถตอบสนองความต้องการของผู้บริโภคได้อย่างมีประสิทธิภาพและมาตรฐาน
2. ดำเนินการเกี่ยวกับการอบรมเพื่อเสริมสร้างความรู้ ส่งเสริมอาชีพและสนับสนุนกลุ่มอาชีพเพื่อสร้างรายได้ให้แก่ชุมชน ส่งเสริมโครงการเศรษฐกิจชุมชน แก้ไขปัญหาความยากจนโดยใช้แนวคิดปรัชญาพอเพียง พัฒนาองค์ความรู้และกระบวนการเรียนรู้และขยายผลไปสู่การปรับเปลี่ยนกระบวนทัศน์ในการดำเนินชีวิตและดำเนินธุรกิจ ให้ความรู้ ทักษะ ส่งเสริมการใช้ทรัพยากรในท้องถิ่นเป็นฐานการผลิตการพัฒนาผลผลิตให้มีคุณภาพ

**ด้านที่ 3.2 การส่งเสริมเกษตรทฤษฎีใหม่**

**แนวทางการพัฒนา**

1. การใช้ทรัพยากรธรรมชาติในท้องถิ่นเพื่อเป็นฐานการผลิตทางด้านการเกษตรอย่างคุ้มค่า และเกิดประโยชน์สูงสุด ส่งเสริมพัฒนาองค์ความรู้ การใช้เทคโนโลยีที่เหมาะสม และการส่งเสริมกิจกรรมการเกษตรโดยใช้แนวคิดการเกษตรทฤษฎีใหม่

**นโยบายที่ 4 การพัฒนาคุณภาพชีวิตของประชาชน**

**เป้าประสงค์ :** ประชาชนมีสุขภาวะที่สมบูรณ์ทั้งร่างกายและจิตใจ ได้รับการส่งเสริมด้านการศึกษา เกิดการเรียนรู้ตลอดชีวิต ผู้ด้อยโอกาสได้รับการสงเคราะห์อย่างทั่วถึงและเหมาะสม

**ด้านที่ 4.1 การส่งเสริมการเรียนรู้**

**แนวทางการพัฒนา**

1. การส่งเสริมสนับสนุนการจัดการศึกษาทั้งในระบบและนอกระบบที่มีคุณภาพพร้อมทั้งเสริมสร้างสภาพแวดล้อมแหล่งแลกเปลี่ยนเรียนรู้และศูนย์การเรียนรู้ที่เหมาะสมและเพียงพอสำหรับประชาชนทุกระดับ เพื่อก้าวไปสู่สังคมแห่งการเรียนรู้ตลอดชีวิต
2. ส่งเสริมและสนับสนุนการศึกษาของศูนย์พัฒนาเด็กเล็ก , โรงเรียนอนุบาล ทั้งทางด้านการอบรมให้ความรู้ การสนับสนุนด้านอาคาร สถานที่ ทุนการศึกษา อาหารกลางวัน อาหารเสริม (นม) การสนับสนุนวัสดุอุปกรณ์การเรียน สื่อสารสนเทศการศึกษา
3. ส่งเสริมพัฒนาและยกระดับคุณภาพมาตรฐานบริการทางการศึกษาของสถานศึกษาในสังกัดและสถาบันอื่น ๆ ที่เกี่ยวข้อง เพื่อลดความเหลื่อมล้ำและสร้างโอกาสทางการศึกษาสำหรับประชาชนทุกระดับ

**ด้านที่ 4.2 การส่งเสริมสุขภาวะของชุมชน**

**แนวทางการพัฒนา**

1. การพัฒนาให้มีระบบบริการสุขภาพทางด้านสร้างเสริมสุขภาพ ป้องกันโรค รักษาพยาบาล และฟื้นฟูสมรรถภาพที่มีคุณภาพมาตรฐาน การส่งเสริมและสนับสนุนให้ประชาชนมีทักษะในการดูแลสุขภาพของตนอง รวมถึงการจัดกิจกรรมเสริมสร้างความเข้มแข็งทั้งร่างกายและจิตใจของคนในชุมชน
2. ดำเนินโครงการอบรมให้ความรู้ด้านสุขอนามัย ทั้งทางด้านการบริโภค – อุปโภค การป้องกันโรคติดต่อ โรคระบาด เพื่อให้ประชาชนมีคุณภาพชีวิตที่ดี
3. ประสานกับหน่วยงานราชการในการป้องกันโรคติดต่อและโรคระบาดตามฤดูกาลต่างๆ

**ด้านที่ 4.3 การส่งเสริมกีฬาและนันทนาการ**

**แนวทางการพัฒนา**

1. ปรับปรุงสนามกีฬาและลานกีฬา สถานที่ออกกำลังกายพร้อมอุปกรณ์ออกกำลังกายและสถานที่พักผ่อนหย่อนใจ พร้อมทั้งจัดตั้งศูนย์กีฬาเทศบาลตำบล
2. ส่งเสริมให้ประชาชนได้ออกกำลังและเล่นกีฬาเพื่อสุขภาพ

**ด้านที่ 4.4 การช่วยเหลือผู้สูงอายุ ผู้พิการและผู้ด้อยโอกาสทางสังคม**

**แนวทางการพัฒนา**

1. การศึกษารวบรวมข้อมูลผู้ด้อยโอกาสในท้องถิ่น การกำหนดแนวทางในการสงเคราะห์ผู้ที่ด้อยโอกาสทั้งในด้านการศึกษา การพัฒนาอาชีพ การเข้าถึงปัจจัยการผลิตรวมทั้งการติดตามประเมินผลการสงเคราะห์อย่างต่อเนื่อง เพื่อให้ผู้ด้อยโอกาสสามารถพึ่งพาตนเองได้ ส่งเสริมพัฒนาและยกระดับโรงเรียนผู้สูงอายุชรวิทยาเทศบาลตำบลอมก๋อย

**นโยบายที่ 5 การจัดระเบียบชุมชน สังคมและการรักษาความสงบเรียบร้อย**

**เป้าประสงค์ :** ประชาชนมีความสามัคคีและตระหนักในการมีส่วนร่วมในชุมชน การให้ความร่วมมือในการ เฝ้าระวัง ป้องกันและรับมือกับสาธารณภัยต่าง ๆ อย่างมีประสิทธิภาพสามารถลดปัญหายาเสพติดและปลอดภัยในชีวิตและทรัพย์สินในชุมชน

**ด้านที่ 5.1 การป้องกันและแก้ไขปัญหาอาชญากรรม อบายมุขและสิ่งเสพติด**

**แนวทางการพัฒนา**

1. การร่วมมือและเชื่อมโยงกับหน่วยงานที่เกี่ยวข้อง ในการแก้ไขปัญหาอาชญากรรม อบายมุข และสิ่งเสพติดในการกำหนดมาตรการป้องกันและแก้ไขอย่างต่อเนื่องและจริงจัง ตั้งแต่ระดับครอบครัว ชุมชนสถาบันศาสนา สถานศึกษา และสถานที่ทำงานอย่างเป็นระบบ

**ด้านที่ 5.2 เสริมสร้างประสิทธิภาพในการรักษาความสงบและความปลอดภัยให้แก่ชุมชนโดยชุมชนมีความร่วมมือ**

**แนวทางการพัฒนา**

1. การสร้างความตระหนักในการมีส่วนร่วมของประชาชนในท้องถิ่น ส่งเสริมให้มีการสร้างเครือข่ายท้องที่ ท้องถิ่น อาสาสมัครชุมชน กลุ่มจิตอาสา เพื่อฝ้าระวังและรักษาความสงบเรียบร้อยของชุมชน
2. พัฒนาระบบและประสิทธิภาพในการักษาความสงบปลอดภัยในชุมชนอย่างบูรณาการทั้งในด้านการพัฒนาบุคลากรการสนับสนุนเครื่องมืออุปกรณ์ เทคโนโลยี และการพัฒนาเครือข่ายในการป้องกันและเฝ้าระวังภัยในรูปแบบต่างๆ รวมถึงการพัฒนาระบบข้อมูลสารสนเทศด้านความปลอดภัย

**นโยบายที่ 6 การบริหารจัดการทรัพยากรธรรมชาติและสิ่งแวดล้อม**

**เป้าประสงค์ :** ประชาชนมีจิตสำนึกและมีส่วนร่วมในการอนุรักษ์ ฟื้นฟู และพัฒนาทรัพยากรธรรมชาติและสิ่งแวดล้อม

**ด้านที่ 6.1 การปลุกจิตสำนึกในการอนุรักษ์ฟื้นฟูทรัพยากรธรรมชาติและสิ่งแวดล้อม**

**แนวทางการพัฒนา**

1. การศึกษารวบรวมและจัดทำฐานข้อมูลเกี่ยวกับทรัพยากรธรรมชาติ/สิ่งแวดล้อม และผลกระทบต่อสิ่งแวดล้อมของท้องถิ่นควบคู่ไปกับการส่งเสริมสนับสนุนการอนุรักษ์และฟื้นฟูทรัพยากรธรรมชาติ และสิ่งแวดล้อมเสริมสร้างความรู้ความข้าใจ จิตสำนึกและความตระหนักในคุณค่าของทรัพยากรธรรมชาติและสิ่งแวดล้อมแก่ชุมชนอย่างต่อเนื่อง เพื่อให้ชุมชนปรับเปลี่ยนพฤติกรรม ในการผลิต และบริโภคเพื่อลดผลกระทบที่มีต่อสิ่งแวดล้อม
2. ดำเนินโครงการเพื่อส่งเสริมให้ประชาชนได้ตระหนักถึงการอนุรักษ์ทรัพยากรธรรมชาติและสิ่งแวดล้อม
3. การบำบัดและฟื้นฟูทรัพยากรธรรมชาติและสิ่งแวดล้อมทั้งการอนุรักษ์แหล่งน้ำและป่าไม้ การกำจัดขยะ สิ่งปฏิกูลและการบำบัดน้ำเสีย

**ด้านที่ 6.2 การบริหารจัดการทรัพยากรธรรมชาติและสิ่งแวดล้อม**

**แนวทางการพัฒนา**

1. การพัฒนาระบบการบริหารจัดการทรัพยากรธรรมชาติและสิ่งแวดล้อม และระบบการแก้ไขปัญหาสิ่งแวดล้อมโดยให้ชุมชนดำเนินการด้วยตนเองมากขึ้นอย่างต่อเนื่องรวมถึงการกำหนดขอบเขตพื้นที่(Zoning).การกำหนดบทบัญญัติและกฎหมายที่เกี่ยวข้อง เพื่อควบคุมกิจกรรมที่ส่งผลต่อคุณภาพชีวิต
2. การส่งเสริมและการพัฒนาการป้องกันการทำลายทรัพยากรธรรมชาติและสิ่งแวดล้อม เช่น ป่าต้นน้ำ ป่าชุมชน การบริหารจัดการน้ำ โดยความร่วมมือของประชาชนในท้องถิ่น
3. การศึกษาดูงานการหาต้นแบบเพื่อเทียบเคียงวิธีการบริหารจัดการจนถึงการคัดเลือกพื้นที่ เพื่อทำการบ่มเพาะแนวทางในการบริหารจัดกรทรัพยากรธรรมชาติสิ่งแวดล้อม และระบบนิเวศ เพื่อพัฒนาให้เกิดผลสำเร็จที่เป็นรูปธรรมสามารถใช้เป็นต้นแบบ และแนวทางในการพัฒนาเพื่อทำการขยายผลได้อย่างต่อเนื่องสู่ท้องถิ่นอื่น

**นโยบายที่ 7 การอนุรักษ์ฟื้นฟูและสืบสานศิลปวัฒนธรรม จารีตประเพณีและภูมิปัญญาท้องถิ่น**

**เป้าประสงค์ :** ประชาชนมีส่วนร่วมในการอนุรักษ์ สืบสานวัฒนธรรมและภูมิปัญญาท้องถิ่นอันเป็นเอกลักษณ์ของท้องถิ่นให้ดำรงอยู่

**ด้านที่ 7.1 การจัดการองค์ความรู้ทางศิลปวัฒนธรรม**

**แนวทางการพัฒนา**

1. การจัดการองค์ความรู้ทางศิลปวัฒนธรรม จารีตประเพณีและภูมิปัญญาท้องถิ่น การสร้างแหล่งเรียนรู้เพื่อการสืบค้นภูมิปัญญาเอกลักษณ์ท้องถิ่น การพัฒนาระบบข้อมูลการวางแผนพัฒนาและเชื่อมโยงแหล่งการเรียนรู้รวมทั้งบูรณะฟื้นฟูแหล่งโบราณสถานแหล่งประวัติศาสตร์ที่สำคัญ
2. ส่งเสริมและสนับสนุนการอนุรักษ์และพัฒนาสถานที่สำคัญทางศาสนาในเทศบาลให้ดำรงอยู่อย่างมั่นคง
3. การสนับสนุนเชื่อมโยงแหล่งท่องเที่ยวแลกเปลี่ยนเรียนเชิงวัฒนธรรมในแต่ละท้องถิ่น.เป็นการนำศิลปวัฒนธรรม วิถีชีวิต ภูมิปัญญาท้องถิ่น มาเป็นจุดขายในขณะเดียวกันยังเป็นการกระตุ้นให้ชุมชนมีความภาคภูมิใจและมีส่วนร่วมในการสืบทอดวัฒนธรรม ประเพณี วิถีชีวิต ภูมิปัญญาท้องถิ่นของอำเภออมก๋อย

**ด้านที่ 7.2 การอนุรักษ์ สืบสานศิลปวัฒนธรรมประเพณี จริยธรรม คุณธรรม และภูมิปัญญาท้องถิ่น**

**แนวทางการพัฒนา**

1. การสร้าความเชื่อมโยงระหว่างศิลปวัฒนธรรมกับวิถีชีวิตคนท้องถิ่นในปัจจุบัน การจัดกิจกรรมและการสร้างกลุ่มส่งเสริมวัฒนธรรมท้องถิ่นและคุณธรรมจริยธรรมรวมถึงกิจกรรมทางศาสนา การส่งเสริมสนับสนุนให้เกิดการพัฒนา และสร้างสรรค์งานศิลปะในแขนงต่าง ๆ ที่เกี่ยวข้องกับภูมิปัญญาท้องถิ่น
2. ส่งเสริมและสนับสนุนการอนุรักษ์วัฒนธรรม ประเพณีอันดีงามของชาติส่งเสริมและสนับสนุนภูมิปัญญาท้องถิ่น

**สรุป**

นโยบายที่กระผมได้แถลงต่อสภาเทศบาลตำบลอมก๋อย ตามที่กล่าวมาแล้ว ได้วางอยู่บนพื้นฐานของความเป็นจริงที่เป็นอยู่ในปัจจุบัน ทั้งทางด้านโครงสร้างพื้นฐาน ด้านการศึกษาศาสนา วัฒนธรรมและภูมิปัญญาท้องถิ่น ด้านสาธารณสุขและสิ่งแวดล้อม ด้านสังคม ด้านเศรษฐกิจและด้านการเมือง การบริหารข้อมูลข่าวสารและสารสนเทศ เพื่อให้สามารถดำเนินงานตามนโยบายที่กำหนดไว้ให้สำเร็จ กระผมจะต้องดำเนินการปรับปรุงและพัฒนาการบริหารราชการให้สามารถตอบสนองความต้องการของประชาชนได้อย่างแท้จริง อย่างเต็มกำลังความสามารถ เพื่อให้การบริหารงานของเทศบาลตำบลอมก๋อยเป็นไปด้วยความเรียบร้อยและเกิดประโยชน์สูงสุดแก่ประชาชนในการจัดทำคำแถลงนโยบายครั้งนี้ กระผมได้นำวิสัยทัศน์และยุทธศาสตร์การพัฒนาประเทศไทยวิสัยทัศน์และยุทธศาสตร์การพัฒนาจังหวัดเชียงใหม่ วิสัยทัศน์และยุทธศาสตร์การพัฒนาเทศบาลตำบลอมก๋อย และแผ่นพับการหาเสียงเลือกตั้งสมาชิกสภาเทศบาล และนายกเทศมนตรีตำบลอมก๋อยของกลุ่ม “พัฒนาอมก๋อย” มาผนวกเป็นส่วนหนึ่งของคำแถลงนโยบาย เพื่อเป็นกรอบแนวทางในการดำเนินการพัฒนาให้สอดคล้องกับการวางแผนในทุกระดับ ทั้งระดับชาติ ระดับจังหวัด ระดับอำเภอและระดับเทศบาล

สุดท้ายกระผมขอความร่วมมือจากสมาชิกสภาเทศบาลตำบลอมก๋อยทุกท่าน โปรดช่วยขับเคลื่อนการบริหารราชการให้เป็นไปโดยราบรื่นและเกิดประโยชน์กับประชาชนอย่างสูงสุดและกระผม ขอถือโอกาสนี้ กราบขอบพระคุณพี่น้องชาวตำบลอมก๋อยทุกท่าน ที่ได้ออกมาใช้สิทธิเลือกตั้งนายกเทศมนตรี และสมาชิกสภาตำบลอมก๋อย และมอบความไว้ใจให้กระผมทำหน้าที่ในตำแหน่งนายกเทศมนตรีตำบลอมก๋อยอีกวาระหนึ่ง กระผมพร้อมสมาชิกสภาเทศบาลตำบลอมก๋อยทุกท่านจะทำงานเพื่อประโยชน์ของประชาชนอย่างเต็มกำลัง ความรู้ ความสามารถ

ขอบคุณครับ

นายบุญเย็น ใจตา

 นายกเทศมนตรีตำบลอมก๋อย